钦定古今图书集成/方舆汇编/职方典/第1201卷 > 长沙府建置沿革考 府志
## 钦定古今图书集成/方舆汇编/职方典/第1201卷 > 长沙府建置沿革考 府志

本府

商高宗南伐荆楚。《易既济》高宗伐鬼方，朱子以鬼方即荆楚。《商本纪》：“西伯伐犬戎。” 注云：“今长沙、武陵大半” 是也。周鬻熊为文王师。武王既有天下，封鬻熊之子熊绎于湘，号熊湘。五传熊渠自号曰楚王。秦伐楚，初置长沙郡，置九县。湘，今长善地。罗，今湘阴地，古罗子国。湘南，今湘潭、湘乡地。益阳，居益水之阳。阴山，今攸县阴山港。零陵、衡山、耒、桂阳，今俱衡州。汉高帝五年，置长沙国。《汉书》：波汉之阳，亘于九疑，为长沙王，以吴芮置十三县。茶陵，居茶山之阴。史曰：“炎帝葬茶酃” ，改湘曰临湘，复置下隽，今阮陵。昭陵，今邵阳、容陵。安成，今安福地。连道，今湘乡地。攸酃省衡山置承阳，今衡山、益阳、罗湘南。旋以桂阳为郡，析阴山，改耒为耒阳，隶焉。武帝元封五年，属荆州刺史部。六年，以零陵为郡。新莽改茶陵曰声乡，临湘曰抚睦，安成曰用成，桂阳曰南平。《水经》湘水滨临川侧，故名临湘。东汉置长沙郡，属荆州刺史部。置十县：临湘、攸、茶陵、安成、连道、昭陵、益阳、下隽、罗、容陵。寻以湘南置侯国，析其地置醴陵，地出醴泉，并隶长沙。又析置湘乡，隶零陵郡。《寰宇记》云：“乡以芗泉名。” 今作乡。中平，长沙区星反，孙坚为太守，讨平之。此孙吴入长沙之始。建安五年，刘表攻长沙，下之。十三年，刘备徇长沙，太守韩元以郡降。二十年，刘备征长沙、零陵，吴孙权遣吕蒙取长沙，备遣关羽争之。时操攻汉中，备和于权，遂分荆州，以湘水为界，长沙东属权，西属备。吴太平二年兼并，分长沙东部为湘东郡，以茶陵隶之，西部为衡阳郡，析湘南置衡阳，并益阳、湘乡隶之。又析置建宁今湘乡地，析罗置吴昌今湘阴地，析益阳置新阳今宁乡地，析临湘置浏阳，并隶长沙，以安成置郡，治平都。晋太康元年，破吴沅、湘降，置长沙郡。属荆州。置十县：临湘、下隽、醴陵，攸，浏阳、建宁、吴昌，罗，蒲圻、巴陵。以湘南隶衡阳郡。省连道入湘乡，改新阳曰新康。大安二年，寇张昌据长沙。永嘉初，置湘州。五年，醴陵令杜弢陷长沙。建兴二年，陶侃击弢，湘州平。永昌元年，王敦陷长沙，湘州。咸和罢，湘州复隶荆州。义熙六年，卢循寇长沙，陷之。十二年，刘裕自加都“督湘州军事，南宋置长沙国，兼置湘州。元徽二年，割益阳、罗、湘西三县，析吴昌置湘阴，隶湘东郡。” 按张九韶曰：“东晋以来，南北分争，州郡不常。宋受晋禅，州二百二十，湘州治临湘。南齐改国为郡，以攸隶湘东郡。梁为湘州，改湘南曰湘潭，以潭名，以湘阴置岳阳郡及罗州。” 《隋志》：“梁天监十年，州二十三” ，郡三百五十，县千二十二。庚午，梁王僧辩克湘州。梁子弟自相攻伐。壬申，梁湘州刺史王琳、长史陆纳袭据湘州。庚辰，陈太尉侯顼攻湘州。辛巳，《湘州降史》，江陵之陷湘，已皆入周矣，不书“周湘州” ，何故梁土也。罢罗州，改“攸” 曰攸水。丁亥，陈湘州刺史华皎叛附于周。隋开皇九年，陈湘州刺史陈叔慎起兵长沙，败死，湘州平，置潭州。大业三年，改长沙郡，并邵陵。夫彝都梁今武冈州新宁地，来属，领长沙并衡山、益阳、卲阳四县。省宁乡入益阳，省浏阳、醴陵入长沙。废岳阳郡并入岳阳县。于罗州玉笥山置玉山县，寻改岳阳为湘阴，废玉山入巴陵郡。十一年，废玉州，省连宁、阴山、茶陵、攸水入湘潭，隶衡山郡。唐改长沙郡为潭州，属江南道，置县六，省罗入湘阴，隶岳州。复以茶陵、攸隶南云州，寻省茶陵入攸。贞观废南云，以攸隶衡州。圣历复置茶陵，隶衡州。复置湘乡，移治龙城、新康，即宁乡也醴陵、浏阳隶潭州，寻省新康。天宝改长沙郡，寻复为潭州。乾符六年，黄巢陷潭州，中和置钦化军节度使。衡州刺史周岳攻潭州，拔之，诏更其军号。光启二年，改武安军节度使。乾宁元年，马殷入潭州。后梁开平元年，封殷为楚王；四年，拜天策上将军。后唐明宗天成六年，封楚王。殷自以潭州为长沙府，建国承制。

置官属。长兴元年，希声立，三年希范立，天福十二年希广立。五代后梁以攸隶潭州。后晋以茶陵隶潭州。后汉析长沙置新喜，今长沙宁乡地，以攸隶衡州。乾祐三年，马希萼陷潭州，据之，复引蛮獠为援，据今安化为彝峒。周广顺元年，后唐边镐入长沙，马氏绝。二年，刘言据潭州。三年，王进逵据潭州。显德三年，周行“逢据潭州。宋建隆三年，张文表袭潭州，据之。乾德元年，宋克潭州，置防御使，罢新喜，置常丰。” 开宝间，废常丰入长沙，以茶陵隶衡州，以益阳隶鼎州。今常德府，寻复隶潭州。又析长沙六乡置宁乡于新康之玉潭镇，即今县南门外。端拱元年，仍置武安军节度使。淳化四年，以衡州之衡山、岳州之湘阴来属。至道三年，以潭州属荆湖南路。领十县：长沙、攸县、醴陵、益阳、浏阳、衡山、湘阴、湘乡、湘潭、宁乡。先是，汉阳人扶氏匿益阳梅山，依甲首顿氏为酋长。太平兴国六年，命翟守素发兵击之，筑五寨。雍熙二年，招蛮人隶于益阳，名“密庄。” 至熙宁五年，章惇经制梅山，用湖南转运使叶灿议，招谕猺獠，东析“宁乡、南湘乡、西邵陵、北益阳四县地，置安化县。元符元年析长沙五乡、湘潭二乡置善化县。” 据《省志》，《皇明清类书》皆云“元符元年府。” 旧志载开宝杨孝廉《补遗》又云：“宋以前属长沙。朱张讲学岳麓，郡人为善向化，元符九年建。” 考元符止三年，朱子生建炎，张子生绍兴，去元符八十年，合以元符元年为是。建炎四年，金人屠潭州而去。绍兴改茶陵为军。嘉定析茶陵置酃，罢军为县。开庆元年，义古兀良哈台围潭州。德祐元年，阿里海牙围潭州。二年，元兵破潭州，守将吴继明、刘孝忠以城降元。置潭州路。领县十二：长沙、善化、益阳、浏阳、茶陵、攸县、醴陵、宁乡、安化、湘潭、湘乡、湘阴。元贞元年，以民至万户，改益浏、醴、茶、攸、湘潭、湘乡、湘阴八县为州。天历改隶天临路。至正，伪汉将陈友才据潭州，又欧祥据浏阳、攸县、茶陵，刘贵清据益阳，易华据湘乡，民入山寨立长，比众自保。明太祖以甲辰三月伐汉，陈理降，陈友才以长沙，益阳寨长，王忠信以善化，黄宁以浏阳，易华以醴陵，王崇德以攸，谭悦道以茶陵，刘玉以湘潭，吴仁宗以湘阴，贺兴隆以安化，李祥以宁乡，咸来归附。洪武二年改路为潭州府，改前益阳等八州为县。五年仍改长沙府，隶湖广布政使司。下湖南道。领县十二：长沙、善化、湘阴、湘潭、湘乡、浏阳、醴陵、宁乡、益阳、茶陵、攸县、安化。十年省善化入长沙，十三年复为善化。成化十九年复改茶陵为州。崇祯六年三月，流寇劫浏阳，转醴陵、攸县。八年，寇劫湘潭，下摄司，转入湘乡。十年，湘乡天王寺寇劫安化，至宁乡界，破湘潭。十一月十二日，寇船六十馀，拥众四五千人至府，围城，焚劫一空，官民登城，用矢石击之，城保不陷，转劫醴陵，以入袁州。十六年八月二十五日，张献忠陷长沙，据府署，称“西府” ，设官分属，招兵命将。凡四阅月。其在城者，一概被戮，或斫去右手，或割截耳鼻。冬十二月，闻左兵将至，㧞营而去。官兵杀戮，惨倍于寇。

皇清顺治四年春。

大师临长沙，飞檄各属薙发设官，不烦一兵不动。

一矢民快

鼎新焉。初仍明制。隶湖广布政使司。康熙三年、以

沅抚移镇长沙，分藩于郡。“隶湖南布政使司” ，领州一，县十一。

按《通志》：《禹贡》荆州之域，天文翼轸分野，轸旁有小星曰长沙，故以是名其地。商为荆楚，周名长沙。春秋楚黔中地，熊绎封此，曰熊湘。秦置长沙郡。汉复为长沙国，治临湘。东汉复为长沙郡。三国初属蜀汉，后属吴。晋隶荆州。永嘉初，于此置湘州。咸和初，罢湘州，复隶荆州。刘宋复为长沙国，兼置湘州。南齐又改国为郡。隋废长沙郡，置潭州。大业初，复为长沙郡。唐改置潭州。天宝初，复为长沙郡。中和初，置钦化军。五代唐为长沙府。宋置武安军，隶荆湖南路。元至元中，改为潭州。天历初，改天临路。明初，改为潭州府。洪武五年，复改长沙府，隶湖广承宣布政使司。

皇清因之。

《长沙》县：〈附郭。〉

秦湘县属长沙郡。西汉临湘县，属长沙国。东汉县因之，属长沙郡。三国因之。晋改县为州，属长沙郡。南北朝、宋改为湘州临湘县，齐、梁、陈俱因之。隋炀帝改为长沙县，属长沙郡。唐、五代、元、明俱因之，属长沙府。

皇清因之，编户十二里

善化县：〈附郭。〉

宋以前，俱长沙县地。哲宗元符元年，始割长沙五乡、湘潭二乡立县。元因之。明洪武初因之。十年省入长沙。十三年，复为善化，属长沙府。

皇清因之，编户十里，五厢。

按《县志》，善化之设始于宋。其地自帝喾置九州，属于荆。唐、虞、夏、商、周仍之。春秋、战国属楚。秦置郡邑，是为湘县、湘南县地，属长沙郡，则称县之始也。汉高帝五年，置长沙国王，以吴芮改湘县为临湘，及湘南隶焉。景帝封其子定王发，都临湘。武帝元封五年，属荆州刺史部。迄新莽则又改临湘曰抚睦。东汉仍属长沙郡，寻以湘南地分析醴陵、临湘三国时，先主征长沙，二十年，吴遣吕蒙取之，以湘水东属吴，西属蜀，吴随兼并，太平二年，乃分东部为湘东郡，西部为衡阳郡。晋破吴，仍属长沙郡，惟湘南仍属衡阳。永嘉初，总属湘州。咸和罢湘州复隶于荆南。北朝宋改郡为国，兼置湘州，治临湘。齐改国为郡。梁专属湘州，改湘南为湘潭。隋自开皇平陈淑慎，置潭州，改临湘为长沙县。大业三年，仍属长沙郡。其地则分附长沙、湘潭，寻以湘潭隶衡郡云。唐天宝初，仍属长沙郡，旋复改潭州。中和间，属钦化军节度使。光启间，属武安军节度使。后唐天成二年，封马殷为王，入潭州，自为长沙府，则称府之始也。历后晋天福终，其地犹然。长沙、湘潭，后汉改长沙为新喜县。宋乾德元年，置防御使，罢新喜为常丰。开宝后，废常丰入长沙，属潭州。端拱元年，仍属武安军节度使。至道三年，属潭州，隶荆湖南路。哲宗元符元年，分长沙五乡、湘潭三乡，始置善化县，属潭州焉。建炎四年，为金人所屠。德祐二年，降元，元置潭州路。天历中，改属天临路。至正间，伪汉陈友才据之。明甲辰，寨长王忠信以善化归附。洪武二年，改路为潭州府。五年仍改属长沙府，隶湖广布政司，下湖南道。十年省入长沙县。十三年复为善化。迄今县治相仍，而其别名曰“蕲江。”

湘潭县

秦湘南县，属长沙郡。西汉因之。东汉改建湘南侯国。三国吴复为县，属衡阳郡，又析湘南置建宁县。晋因之。南北朝梁改湘潭县。隋因之，属衡州郡。唐属潭州。五代因之。宋元符中，割乡置善化县，以湘潭隶防御使。元陞县为湘潭州。明复改州为湘潭县，属长沙府。

皇清因之，编户十八里。

按《县志》，《禹贡》湘潭为荆州之域。春秋时属楚，秦始置湘南县，隶长沙郡。东汉以湘南建侯国而析其地置醴陵、湘乡二县，以醴陵隶长沙郡，湘乡隶零陵郡。吴复为湘南，以隶衡阳郡，寻又析湘南置建宁县，隶长沙郡。晋因之。梁改湘南曰湘潭，因昭潭以名也。隋省建宁、阴山、攸水、茶陵四县，并入湘潭，隶衡州郡。唐复还茶攸地，置南云州，而以湘潭隶潭州。唐初，更长沙郡为潭州。宋元符中，割湘潭二乡置善化县，而以湘潭隶防御使。宋乾德初，降长沙为防御。元元贞间，升县为州，隶潭州路。元初，以长沙郡为潭州路。至正间，伪汉将陈友才据天临路。天历初，更长沙为天临路，而湘潭州属焉。明初，友才以天临路降，而寨长刘玉亦以州来附。洪武二年改州为湘潭县，隶长沙府。

皇清仍明旧制。

湘阴县

周楚熊绎之后，文王徙罗为国。秦改罗为湘，两汉、三国、晋俱因之。南北朝宋改湘阴，隶湘东郡。齐改长沙郡。梁置岳阳郡。陈因之。隋置玉州，寻改岳阳郡为湘阴，废玉州。唐隶岳州。五代梁隶潭州。唐隶长沙府。晋复隶潭州。汉、周因之。宋因之。元升为州，属潭州路。明改为县，属长沙府。

皇清因之，编户二十八里，四厢。

按《县志》本邑，上古皆三苗地。虞、夏、商皆荆州地。周成王分封地属楚，至文王自南郡枝江徙罗为国，春秋、战国皆属楚。秦伐楚，置长沙，改罗为湘。西汉高帝徙吴芮为长沙王，长沙为国，隶十三县，罗亦与焉。芮无子，国除，景帝复以封其子定王发。新莽仍名罗。东汉置长沙郡，罗仍隶于长沙三国。孙刘分荆州，以湘水为界，长沙以属东吴。晋县仍名罗。五代宋元徽二年，始割益阳、罗、湘西三县为湘阴，隶湘东郡。齐属长沙郡。梁以湘阴置岳阳郡及罗州。陈仍之。隋文帝初，置潭州；炀帝置长沙郡，于玉笥山置玉州，寻改岳阳郡为湘阴，废玉山县，后又废玉州。唐改长沙郡为潭州，属江南道，省罗入湘阴，隶岳州。后梁

为潭州湘阴，后唐长沙府，马殷改称湘阴县。晋、汉、周、宋俱仍梁旧。元属潭州路。元贞陞县为州。明改潭州路为潭州府，后仍改长沙府。明初，寨长吴仁琮以湘阴降徐达。至洪武二年，始改为县，属长沙府。

皇清顺治四年三月，开湖南，仍名长沙府湘阴县。

宁乡县

唐始析益阳地置宁乡。五代因之，后省入龙喜县。宋隶潭州路。元因之。明属长沙府。

皇清因之，编户十里。

按《县志》，唐、虞、夏为荆州之域，商为荆楚地，周属荆楚。春秋、战国为楚黔中地。秦为长沙郡地。始皇二十六年，分天下为三十六郡，楚郡曰南郡、黔中郡、长沙郡又增为四郡。汉高祖五年，改长沙为国，宁乡为益阳地。东汉建武六年，复置长沙郡，宁乡仍为益阳地。建安二十年，刘孙分荆州地。三国吴太平二年，析益阳县地置新阳，隶长沙。晋太康元年，改新阳曰新康，隶衡阳郡。隋大业三年，省新康入益阳。唐武德四年，析益阳置新康，仍隶潭州，七年，复省入。贞观元年，复置，改曰宁乡。五代唐明宗天成二年，马殷改潭州为长沙府，宁乡仍隶焉，寻复省入龙喜县。宋建隆四年，取潭州宁乡隶焉。《郡志》云：“宋开宝析长” 沙、湘潭二县地置善化，又析长沙地置宁乡，治故新康之玉潭镇。元仍宋制。明洪武五年，设宁乡，仍为长沙属县。

皇清顺治四年，开长沙、宁乡隶如旧。

浏阳县

三国吴析临湘地为浏阳县。晋隶湘州，南北朝因之。隋省入长沙县。唐、五代俱因之。宋割长沙县五里仍置浏阳县。元改为州。明复为县，属长沙府。

皇清因之，编户四十四里，六厢。

按《县志》：“秦王翦伐楚，以其地置楚郡，而长沙立焉。置属县凡九，湘居一” ，浏在湘中也。蜀汉时，长沙东属权，西属备。吴太平二年兼并，分长沙东部为湘东郡，以茶陵隶之，西部为衡阳郡，后复改长沙郡，析临湘北境为一县，名曰浏阳，浏阳之名始此，并隶长沙。晋置湘州，以浏阳属之，宋、齐、梁、陈并因之。隋大业三年，省浏阳、醴陵入长沙县，而浏阳复罢矣。唐景龙初，改湘州为潭州，浏阳仍隶长沙县。后五代仍之。宋割长沙五乡，复为浏阳，属潭州路。元初，仍置潭州路，领县十二，浏阳居一。元贞元年，以民至万户，改益浏、醴、茶、攸、三湘八县为州，浏阳自是称州。元至正末，为伪汉将欧祥所据。甲辰三月，明太祖将兵伐汉，欧祥死，邑人黄宁等保障乡闾，率众于总兵徐达处归附。洪武元年仍为州。二年改为县，仍隶长沙府今。

皇清王师开湖南时，长沙镇兵内溃，遂入长沙，仍为

长沙府隶湖广布政使司，下“湖南道。” 领一州、十一县。浏阳亦县之一。盖悉如明制云。

醴陵县

东汉析湘南地置醴陵。晋南北朝俱因之。隋省入长沙县。唐复置醴陵，隶潭州。五代因之。宋属荆南路。元改为州。明改为县，属长沙府。

皇清因之，编户二十四里，一厢。

按《县志》，醴在上世为三苗国，属《禹贡》，《职方》作荆。殷沿夏纪，周封熊、楚，春秋、战国因之。秦置长沙郡。汉为长沙国。东汉复置长沙郡，以湘南置侯国，析其地置醴陵。三国属吴。晋太康元年，破吴，仍置长沙郡，领醴陵。永嘉初，置湘州，五年，醴陵令杜弢陷长沙。建兴三年，陶侃破之，湘州平。六朝宋置长沙国，兼置湘州。梁为湘州，以附从功，封江淹为醴陵侯。隋大业三年，改置长沙郡，省醴陵入长沙。唐改长沙郡为潭州。圣历中，复置醴陵，隶潭州。天宝改长沙郡，寻复为潭州。梁开平，封马殷为楚王，入潭州。殷以潭州为长沙府，建国承制，置官属，而晋、而汉、而周，类仍梁制。宋至道三年，以潭州属荆南路，领醴陵。元置潭州路，领醴陵。元贞元年，以户增至四万，升为州。天历改潭州为天临路，仍领醴陵。至正间，伪汉将陈友才据潭州。明太祖将兵伐汉，土酋易华以醴陵附，统兵官徐达复叛。甲辰三年，大军再举，华就擒，境内平定，仍为州。明洪武二年，改路为潭州府，醴陵为县。五年，改长沙府醴陵县。

皇清制如明旧

益阳县

秦置益阳县，汉因之。东汉因之。三国析其地置新阳。晋改新康。南北朝宋析置湘阴县。梁、陈因之。隋省入益阳。唐析益阳置新康。五代因之。宋

析其北地置安化县。元改为州。明复为县，属长沙府

皇清因之，编户二十三里。

湘乡县

秦置连道县，属长沙郡。汉因之。东汉析连道地，置湘乡县，属零陵郡。三国吴因之。晋仍二县，属衡阳郡。南北朝、宋并连入湘为男国，属衡阳郡。齐梁、陈废国为县，属因之。隋省入衡山县，属长沙郡。唐析衡地，复置湘乡，属长沙郡。五代县为马殷所据。宋县因之，属武安军。元陞县为州，属天临路。明复改为县，属长沙府。

皇清因之，编户四十六里，三厢。

攸县

秦置阴山县，隶长沙郡。汉析阴山地为攸，隶长沙国。东汉隶长沙郡。三国隶湘东郡。晋隶长沙郡。南北朝宋隶长沙国。齐隶湘东郡。梁隶潭州。陈隶湘州。隋隶衡山郡。大业中，省“攸” 入湘潭。唐置攸，隶南云州。贞观废南云州，隶衡州。五代汉隶衡州。宋属潭州，隶荆湖南路。元改为州，属天临路。明改为县，属长沙府。

皇清因之，编户三十里。

安化县

宋熙宁中，开梅山，割湘乡东地、卲阳西地、益阳北地置安化。元、明俱因之，属长沙府。

皇清因之，编户九里。

按《县志》，《禹贡》荆州之域。春秋、战国皆楚地，秦益阳地。汉梅山隶长沙益阳地。长沙王吴芮将梅𫓶之家林，是为下梅山，故荆湖之间有两梅山焉。安化为下梅山，其上梅山系新化，属宝庆，隋、唐皆属潭州，列为郡县，其名不可考。《资治通鉴》：“后周显德元年，王虔往谕群苗，说其长符彦通曰：‘溪洞之地，隋唐之世皆为郡’” 县，五代为獠苗所据。旧序，马希萼兄弟自相鱼肉，诱獠为援，故五代不得而郡县之。宋熙宁五年十一月，章惇开梅山置安化县，神宗遣章惇经制梅山，传檄招谕獠人，建为邑，隶潭州。明年，敕名“安化。” 东割宁乡地为归化乡，南割湘乡地为丰乐乡、邵阳地为常安乡，西割邵阳地为常丰乡，北割益阳地、武陵地，为十一都、十二都、十三都、十四都、十五都。元至正兵乱，为陈友谅所据，其将贺兴隆率兵归明。明以其地仍为县，属长沙府，辖十一乡，编十九里，后并为“九里。”

皇清顺治四年，开长沙、安化仍隶长沙府。悉如明制。

茶陵州

周熊湘地。秦属长沙郡。汉属长沙国。东汉为县，属长沙国。三国吴属湘东郡，晋因之。南北朝属湘州。隋属衡山郡。唐属南云州，圣历置县，属衡州。五代晋属潭州。宋建隆三年，复属衡州。嘉定四年，析康乐、霞阳、常平三乡置酃县，属衡州。元改县为州。明初改为县，后复为州，属长沙府。

皇清因之，编户二十四里。